- Jɛm
- ←
- 4
- →

4
Keekooŋke mwɛɛm mvu yî nshɛ le beete bô wee Nyo'
1 Lum 7:5; 1Bi 2:11Fiɛɛ fì nɛn'yi no too bô waa noo bvudiuw ɛ̂ ben ɛntelɛŋ nu la? Kɛ ɛ̀ nu shiee mwɛɛm mvù ye yene gomte mvù ffuuke shém yene le le? 2 1Jon 3:16Ben dioo shieele fiɛɛ sɛ ben ɛ kɛŋkɛ mum no gomte keeyu wee sɛ kɛŋkɛ. Ɛ́ ben ké dioo bvuushi ɛjisɛ yî fiɛɛ le, ɛ́ fí fufe, ɛ́ ben mum no waale, diuu. Fiɛɛ fì gee ɛ ben nu sɛ ben kɛŋke mwɛɛm mvun nu njefo kɛ ben ké no lɛke ɛ̂ Nyo' kɛ. 3 Ɛ́ ben ké dioo ɛ cim ɛ lɛkɛ, ben saa kɛŋkɛ kɛ, ɛ ɛ̀ nu njefo kɛ ben lɛke bô boŋkpwawcɛ bo lɛŋ kɛ. Ben lɛke mwɛɛm ɛ ɛ̀ nu kɛ keege mwɛɛm mvù ye yene gomte dvú. 4 Mat 6:24; Jon 15:18-19; 1Jon 2:15Ben nu naa lo diɛwɛ bokɛnɛ bò nu ɛ cinɛ wase bolemsɛ bobole ɛ no gee ɛ ɛ̀ nu nsake le. Kɛ ben kee lɛ ɛ́ wee kole nsan bô woŋ wvun, tu wvú nu ɛ tu wase wee bvuban fô Nyo' le le? Nonɛn, ben ekeè lɛ ɛ ɛ̀ nu naa yɛɛ wvù nu ɛ caw fiew keekoo nsan bô woŋ wvun, tu mwɛtɛn nu ɛ tu wase wee bvuban fô Nyo' le. 5 Ɛ̀ nulo ɛ́ ben eghan nɛɛ sɛ no kpwaake lɛ fiɛɛ fì bó to saŋɛɛ ɛ̂ Ŋwa' Nyo' le nu ɛcici? Bó to nu ɛ saŋ lɛ, “Nyo' kɛŋke shiee, beele baay fô keyoy kè wvú to gɛkɛɛ lɛ kí enù yî yese beene le.” * Kɛnɛɛ lɛ “Keyoy ke Yuule kè Nyo' to nyaɛ ɛ̂ beene kɛŋke shiee, beele baay lɛ beene eleemè kɛ beene ɛ bo Nyo'.” 6 4:10; Bŋgn 3:34; Mat 23:12; 1Bi 5:5Nyo' fii naa beene baay. Ɛ̀ nu fiɛɛ fì bó saŋɛɛ ɛ̂ Ŋwa' Nyo' le lɛ,
“Nyo' shiwse bonyii bò bensee bikuu bibole,
geenɛn buuke bonyii bò shiwse bikuu bibole bô nfi.”
7 Ɛfɛ 6:12; 1Bi 5:8-9Nonɛn, ben enya bikuu binɛn ɛ̂ Nyo', ebon ŋaŋ ben ɛ bo dɛwle ɛ́ wvú efɛɛ lo ɛ̂ ben ɛjim. 8 Mben 18:20, 24; Yɛsa 1:16; Saka 1:2-3; Mala 3:6-7Ben eto nceencee mbew Nyo' le, ɛ́ wvú eto tɛn nceencee mbew yene le. Ben bonyii bò befe ebvuushɛ can fô mwɛɛm mvù befe le, ecukɛ mvuntelem mvunɛn ben bò leeme mvuntelem mvunfɛɛm ben ɛ bo Nyo'. 9 Luk 6:25Ben enù bô yii, beelè shiwsè misɛm nɛn wowwowwow. Ben elu bô dikie, ebeelè ɛ ɛ̀ nu kpwe, elu bô njoŋ wvù ben yuuke, esoò ɛ ɛ̀ nu bikuu. 10 4:6; 1Bi 5:6Ben eshike bikuu binɛn ɛ̂ Nyo' ɛjise, ɛ́ wvú ecake ben we.
Fo wee elomtè gee di waa bwee le kɛ
11 Mben 101:5; 1Bi 2:1Boom bo bwɛɛm e, fo wee ejemyì díɛw yì befe ɛkumɛ waa bwee kɛ. Ɛ́ wee jemyi díɛw yì befe ɛkumɛ waa bwee kɛnɛɛ lomte gee di waa bwee le, tu wvú jemyi díɛw yì befe ɛ ɛ̀ nu ɛkumɛ nci Nyo' bvuu lomte nci wvudvu. Ɛ́ wee lomte nci Nyo', tu kɛ wvú bɛɛ wee wvù gɛɛle nci kɛ. Wvuwɛ wee nu ɛ tu wase wee wvù saake lo nci. † Nci wvun nu lɛ, “Ɛ̀ kooŋkè waa bwoo no wo kooŋke ɛkolɛ kuw”. Ɛ ɛ̀ bvuu nu kɛ wvú wvù Jɛm gayte lɛ wvú boysee bonyii. 12 Lum 14:4; 1Kol 4:5Wee wvù nyaa nci bvuu sumtene bonsaw bo bonyii le nu kɛ mwaaŋ. Ɛ̀ nu kɛ wvú wvù nulo eboyse kɛnɛɛ elɛse wee. Wo ɛ no nu yɛɛ wvù lomte gee di waa bwoo le?
Fo ben esaalè ye kɛ
13 Bŋgn 27:1; Luk 12:18-20Ben eyeke eyuw, ben bò nɛn'yi no duu lɛ, “Ɛbɛn kɛnɛɛ ntfuu nu ɛ bese nu egɛn kin kelaante le kɛnɛɛ keki le, ece jó yî kelum e, ekamɛm way, ekɛŋkɛ sɛw.” 14 Job 7:9-10; Mben 39:5-6Ben ké dioo jemyi nonɛn no kee fiɛɛ fì nu ebuy ekooy ntfuu le? Ben kee fiɛɛ fì ɛ̀ nu nshii wene? Nshii wene nu diɛwɛ kekfu kè bó yɛne kí le, moocɛ caan ɛ kí ɛ la wase. 15 Lem 18:21; Lum 1:10; 1Kol 4:19; 16:7Fiɛɛ fì ben bee ejemyì nu lɛ, “Ɛ́ Nyo' fɛn nu ɛ bee lɛ bese enù dvú, ɛ́ bese ke ege fin fiɛɛ ebvuu ege fifi.” 16 1Tim 6:17; 1Jon 2:16Geenɛn, ben nɛn'yi finɛn kaa no saale lo ye, kfune gvuw. Ben ekeè lɛ keesaale ye nonɛn nu kebefɛ. 17 Luk 12:47Nonɛn, ɛ́ wee kee fiɛɛ fi lɛŋ fì wvú kɛŋke keege, ɛ faŋɛ yaa ege, tu wvú nu ɛ ge kebefɛ.

- Jɛm
- ←
- 4
- →

4:1 Lum 7:5; 1Bi 2:11

4:2 1Jon 3:16

4:4 Mat 6:24; Jon 15:18-19; 1Jon 2:15

*4:5 Kɛnɛɛ lɛ “Keyoy ke Yuule kè Nyo' to nyaɛ ɛ̂ beene kɛŋke shiee, beele baay lɛ beene eleemè kɛ beene ɛ bo Nyo'.”

4:6 4:10; Bŋgn 3:34; Mat 23:12; 1Bi 5:5

4:7 Ɛfɛ 6:12; 1Bi 5:8-9

4:8 Mben 18:20, 24; Yɛsa 1:16; Saka 1:2-3; Mala 3:6-7

4:9 Luk 6:25

4:10 4:6; 1Bi 5:6

4:11 Mben 101:5; 1Bi 2:1

†4:11 Nci wvun nu lɛ, “Ɛ̀ kooŋkè waa bwoo no wo kooŋke ɛkolɛ kuw”. Ɛ ɛ̀ bvuu nu kɛ wvú wvù Jɛm gayte lɛ wvú boysee bonyii.

4:12 Lum 14:4; 1Kol 4:5

4:13 Bŋgn 27:1; Luk 12:18-20

4:14 Job 7:9-10; Mben 39:5-6

4:15 Lem 18:21; Lum 1:10; 1Kol 4:19; 16:7

4:16 1Tim 6:17; 1Jon 2:16

4:17 Luk 12:47

© 2011 WBT